b'\n_START_ARTICLE_\nUpravljalnik oken\n_START_PARAGRAPH_\nUpravlj\xc3\xa1lnik \xc3\xb3ken (tudi \xc3\xb3kenski upravlj\xc3\xa1lnik, angle\xc5\xa1ko window manager) je sistemska programska oprema, ki nadzira postavitev in izgled oken znotraj okenskega sistema v grafi\xc4\x8dnem uporabi\xc5\xa1kem vmesniku. Ve\xc4\x8dina upravljalnikov oken je oblikovana za zagotavljanje pomo\xc4\x8di namiznemu okolju. Delujejo v povezavi z ustreznim grafi\xc4\x8dnim sistemom, ki zagotavlja zahtevano funkcionalnost in podporo za grafi\xc4\x8dno strojno opremo, kazalne naprave in tipkovnico. Velikokrat so napisani in izdelani s pomo\xc4\x8djo vizualnih gradni\xc5\xa1kih kompletov orodij (widget toolkit)._NEWLINE_Nekaj upravljalnikov oken je na\xc4\x8drtovanih z jasnim razlikovanjem med okenskim sistemom in upravljalnikom oken. Vsak grafi\xc4\x8dni uporabni\xc5\xa1ki vmesnik, ki temelji na metafori oken, ima neko obliko upravljanja oken. V praksi se elementi te funkcionalnosti zelo razlikujejo. Elementi, ki so po navadi povezani z upravljalniki oken, dovoljujejo uporabniku odpiranje, zapiranje, zmanj\xc5\xa1evanje, pove\xc4\x8devanje, premikanje, spreminjanje velikosti in sledenje delujo\xc4\x8dih oken, vklju\xc4\x8dno z okenskimi okrasitvami. Mnogo upravljalnikov oken vsebuje razli\xc4\x8dne dodatke in gradnike \xe2\x80\x93 na primer: zdru\xc5\xbeitve (docks), opravilne vrstice (taskbars), spro\xc5\xbeilnike programov, namizne ikone in slike za ozadja.\n_START_SECTION_\nMicrosoft Windows\n_START_PARAGRAPH_\nMS Windows ima integrirani skladovni upravljalnik oken od razli\xc4\x8dice Windows 2.0. V Windows Vista se je uvedel kompozitni Desktop Window Manager (DWM, dwm.exe) kot dodatna strojno-pospe\xc5\xa1evalna alternativa. V MS Windows je vloga upravljalnika oken tesno povezana z grafi\xc4\x8dnimi podsistemi jedra in je v veliki meri nenadomestljiva, \xc4\x8deprav se lahko rabijo uslu\xc5\xbenostmi programi drugih proizvajalcev za simulacijo pokrivalnega upravljalnika oken na vrhu tak\xc5\xa1nih sistemov. Od razli\xc4\x8dice Windows 8 upravljalnika DWM uporabnik ali aplikacija ne moreta ve\xc4\x8d onemogo\xc4\x8diti._NEWLINE_Windows Explorer (explorer.exe) se privzeto rabi v sodobnih sistemih MS Windows za zagotovitev upravljalnika panelov in datotek skupaj z mnogimi funkcijami upravljalnika oken. Izgled sistema MS Windows se lahko spremeni z dobavljenimi konfiguracijskimi uslu\xc5\xbenostnimi programi, s spreminjanjem podatkovne baze Windows Registry ali z orodji drugih proizvajalcev, kot sta na primer WindowBlinds ali Resource Hacker._NEWLINE_Upravljalnik oken MS Windows se lahko obna\xc5\xa1a tudi kot upravljalnik oken X z implementacijo Cygwin/X v mnogookenskemu na\xc4\x8dinu (in morda v drugih implementacijah sistema X Window)._NEWLINE_Microsoft in X Window System uporabljata razli\xc4\x8dne izraze za opis podobnih konceptov. Za funkcionalnost upravljalnika oken v MS Windows na primer ne obstaja posebna beseda. V\xc4\x8dasih se v tem kontekstu rabi beseda lupina, vendar njen pomen ni jasen.\n_START_SECTION_\nVrste upravljalnikov oken\n_START_PARAGRAPH_\nUpravljalniki oken se velikokrat razdelijo na tri ali ve\xc4\x8d razredov, ki opisujejo kako se okna izrisujejo in posodabljajo.'